EGYENSÚLY

Ale Ildikó festőművész egyéni kiállítása

Helyszín: SZTE József Attila Tanulmányi és Információs Központ, Kiállítási tér

6722 Szeged, Ady tér 10.

A kiállítás kezdete: 2022.10.19. szerda, 8.00 óra

Új tárlatom többféle tematika találkozásából teremt egységet. A kiállítás jelentős részét Blahó Attila zongoraművész Abstrakt c. elektronikus szerzeményeihez készített képanyag alkotja. A 12 zenei mű 12 látvánnyá formált víziója először a Deák 17 Galériában került bemutatásra 2018-ban, Budapesten. Mindkettőnk célja, hogy a társművészetek együtthatásának művészi jelentőségére irányítsuk a figyelmet, miközben az egyéni alkotói erők folyamatos jelenlétét, áramlását hangsúlyozzuk. A másik fontos sorozatban Bartók Béla A Kékszakállú herceg vára című művének képi elemzésével foglalkozom. Dr. Szuhaj Katalin művészettörténész értelmezése az egyik alkotásról: „A Kékszakállú sorozat egyik legérdekesebb darabja a Judit c. festmény. A dekorativitás szempontjából a kép a női princípiumot, a lélek finomságát reprezentálja. Geometrikus keretbe szorítva korlátozott a figura mozgástere, ahogy e földi világunk, emberi történetünk tér-idő határai meghatározzák életünket. Mégis ez a megfoghatatlan, misztikus nőalak, mintha a végtelen szépséget jelenítené meg előttünk határok és korlátok nélkül. Az alak koncentrált energiával rendelkezik, és szinte sugározza magából a női szépséget és szeretetet. „

A kiállítás a Magyar Festészet Napja programsorozat eseménye

Kapcsolat: [montazsvizualismuhely@gmail.com](mailto:montazsvizualismuhely@gmail.com)

Honlap: [www.aleatelier.hu](http://www.aleatelier.hu)

A kiállítás megtekinthető október 28. péntek, 22.00 óráig

Nyitva tartás: hétköznapokon 08.00-22.00 óráig, szombaton 09.00-20.00 óráig

Tájékoztatjuk az érdeklődőket, hogy a tárlat október 20-21-22-én korlátozott módon tekinthető meg.

Ale Ildikó 2003-óta tagja a Magyar Alkotóművészek Országos Egyesülete képzőművész tagozatának. Több országos és nemzetközi csoportos tárlaton vesz részt. Szeged Megyei Jogú Város Alkotói díját háromszor nyerte el.

2020-ban a szegedi Dugonics Társaság tagja lett. Művei megtalálhatók magánszemélyeknél, a Szegedi Ítélőtábla tulajdonában, a szentendrei ArtUnió Galéria Gyűjteményében és a Kecskeméti Katona József Múzeum Képzőművészeti Gyűjteményében. Szegeden, 2013-ban Tájemlékektől az Álom lapokig című önálló, öt hónapon át tartó művészeti projektjét valósította meg a tematikus tárlataihoz kapcsolódó előadások szervezésével és a látogatóközönség interaktív bevonásával. A Moholy-Nagy Művészeti Egyetem múzeumi menedzser szakirányú továbbképzésén kiváló eredménnyel szerzett diplomát. Publikációi online kulturális folyóiratokban és múzeumi szakmai online felületeken jelennek meg. Grafika- és festészet oktatói munkája sikeres felvételt biztosít tanítványainak. 2009-2018 között a REÖK tárlatvezetője, múzeumpedagógus szakembere. 2018 óta független múzeumpedagógusként szervez és vezet tárlatokat Szegeden túli városokba. Művészetpedagógiai munkájában kiemelten foglalkozik a társművészetek ihletadó kölcsönhatásával, annak elemzésével. Projektjei minden korosztály számára biztosítják a képzőművészettel való kapcsolat maradandó kötődését. Saját önálló kiállításain is dolgozik a közönséggel. A Montázs Vizuális Műhely vezetője. Szegeden él és alkot.